Qozog‘iston Ukrainadagi mojaro tufayli yadro qurolini taqiqlashga chaqirdi

Qozog‘iston hukumati boshqa davlatlarni, jumladan yadroviy derjavalarni 2045 yilgacha yadroviy qurollarni butunlay yo‘qotish bo‘yicha reja ishlab chiqishga chaqirdi. Bu haqda mamlakat tashqi ishlar vaziri Muxtor Tilovberdi Liter.kz gazetasi uchun maqolasida yozgan.
U dunyo hozirda inqirozli holatda ekani, yadro quroli qo‘llanishi xavfi oshgani, Ukrainadagi voqealar va o‘zaro tahdidlar yadroviy kallaklarni taqiqlash va yo‘q qilishga undayotganini aytgan.
«Ukraina hududidagi hozirgi harbiy mojaro, yadroviy qurolning qaytarilishi va yadroviy quroldan foydalanish bo‘yicha o‘zaro tahdidlar haqida gapirish bizni har qachongidan ham ko‘proq insoniyatning jamoaviy zaifligi hamda ushbu qirg‘inbarot qurollarni taqiqlash va yo‘q qilish zarurati haqida o‘ylashga majbur qiladi», — deya yozgan vazir.
Qozog‘iston TIV rahbari Qozog‘iston dunyoning barcha mamlakatlarini BMTning yuz yillik yubileyiga qadar — 2045 yilgacha yadro qurolini bosqichma-bosqich to‘liq yo‘q qilish bo‘yicha reja ishlab chiqishga chaqirishini aytgan. U yadro qurolini to‘liq yo‘q qilish bo‘yicha kelishuvlar 21-23 iyun kunlari Vena shahrida bo‘lib o‘tadigan Yadro qurolini taqiqlash to‘g‘risidagi shartnomaning birinchi konferensiyasi yakuniy hujjatlarida yozilishi mumkinligini qayd etgan.
Muxtor Tilovberdi avvalroq BMT bosh kotibi Antoniu Guterrish dunyo bo‘ylab 13 400 ga yaqin yadro kallaklari mavjudligi, bu yadro qurolini ishlatish ehtimolini «sovuq urushning eng qora kunlaridagidan ham realroq» qilishini aytganini eslatgan.